วางแผนเริ่มต้นทำงาน
เปิดศักราชใหม่ &#8220;ตั้งสติ&#8221; ทบทวนสิ่งที่ผ่านมา มีสิ่งใดที่ทำผิดพลาดจดจำไว้เป็นบทเรียน อย่าให้พลาดซ้ำอีก
5 ม.ค. 2559

เปิดศักราชใหม่ “ตั้งสติ” ทบทวนสิ่งที่ผ่านมา มีสิ่งใดที่ทำผิดพลาดจดจำไว้เป็นบทเรียน อย่าให้พลาดซ้ำอีก
ที่สำคัญต้องรู้จัก “วางแผนเป้าหมายชีวิต” และหาหนทางที่จะได้บรรลุความสำเร็จที่ตั้งใจไว้ โดยเฉพาะเด็กจบใหม่ “วัยเริ่มต้นทำงาน” ควรเริ่มวางแผนทางการเงิน ถือว่าเป็นเรื่องสำคัญ เพราะเริ่มออมก่อน ก็รวยก่อน อีกทั้งยังเป็นช่วงที่สามารถรับความเสี่ยงได้หลากหลายระดับ จึงมีทางเลือกลงทุนหลากหลายอีกด้วย
วางแผนการเงินสำหรับวัยเริ่มต้นทำงาน
1.บันทึกรายรับ-รายจ่าย เพื่อให้รู้ว่าใช้จ่ายไปกับอะไรบ้าง เป็นค่าใช้จ่ายฟุ่มเฟือยมากน้อยเพียงใด
2.เงินสำรองเผื่อฉุกเฉิน เพื่อสุขภาพทางการเงินที่ดี เราควรมีเงินออมเท่ากับรายจ่ายรายเดือน 3 เดือนเป็นอย่างต่ำ
3.จัดพอร์ตการลงทุนที่เหมาะสม เนื่องจากวัยเริ่มต้นทำงาน ยังมีเวลาเก็บเงินอีกนาน สามารถกระจายพอร์ตการลงทุนไปยังสินทรัพย์ที่มีความเสี่ยงสูงได้ อาจตั้งเป้าหมายผลตอบแทนที่ค่อนข้างสูง แต่อย่าลืมว่า การลงทุนมีความผันผวน สิ่งที่ให้ผลตอบแทนสูงก็จะมีความเสี่ยงสูงด้วย
4.ป้องกันความเสี่ยง ด้วยการซื้อประกันคุ้มครองอุบัติเหตุหรือประกันสุขภาพเก็บไว้บ้าง เพื่อเกิดเหตุการณ์ไม่คาดคิด หรือเจ็บป่วยจะได้มีเงินรักษาตัว
อย่าหลงความเชื่อผิดๆ ทำให้ชีวิตมีหนี้
l ความคิดที่ว่าทำงานแล้วต้องมีบ้าน มีรถ มีบัตรเครดิต ไม่ว่าจะบ้าน หรือรถ ล้วนเป็นค่าใช้จ่าย ไม่ใช่การลงทุนเพราะไม่ก่อให้เกิดรายได้ และยังสร้างภาระดอกเบี้ยเงินผ่อนเสียอีก
l เลิกนิสัยอยากได้อะไรซื้อเลย ถ้าคิดว่าซื้อเงินผ่อนดีกว่า จะจ่ายเงินก้อนไปทำไม สู้เอาเงินที่เหลือไปซื้ออย่างอื่นดีกว่า จริงๆ แล้วเรากำลังคิดผิด แต่ถ้าเป็นสิ่งจำเป็นและตั้งใจจะซื้อ การซื้อเงินผ่อนจะผ่อนเบาภาระค่าใช้จ่ายได้ แต่ก็ต้องมีวินัยการเงิน ผ่อนชำระให้ตรงเวลา เพื่อลดภาระดอกเบี้ยและค่าปรับ
l อย่าจ่ายค่าบัตรเครดิต แค่ขั้นต่ำ ยิ่งจะสร้างภาระดอกเบี้ยมากขึ้น 
l อย่าคิดว่าราคาถูกแล้วซื้อๆ ไปก่อน ถ้าซื้อมาแล้วไม่ได้ใช้ประโยชน์ เท่ากับว่าซื้อขยะมาเก็บไว้นั่นเอง 
ท้ายสุด คนที่ชอบคิดว่าชีวิตนี้เกิดมาทั้งทีต้องใช้ชีวิตให้สุดๆ ไม่เก็บไม่ออม ในที่สุดบั้นปลายชีวิตก็จะไม่เหลืออะไรเลย